Եկեղեցական կեանքի իրադարձութիւնները կը շարունակեն անմիջականօրէն զբաղեցնել հայաշխարհի օրակարգը։ Մայր Աթոռ Սուրբ Էջմիածնի մէջ այս առաւօտ սկսաւ Գերագոյն հոգեւոր խորհուրդի (ԳՀԽ) ժողովը։ Ամենայն Հայոց Տ.Տ. Գարեգին Բ. Կաթողիկոսի նախագահութեամբ տեղի կ՚ունենայ նիստը։ Մայր Աթոռ Սուրբ Էջմիածնի Տեղեկատուութեան համակարգի տնօրէն Տ. Վահրամ Քհնյ. Մելիքեան երէկ տեղեկացուց, որ ԳՀԽ-ի ժողովի օրակարգին վրայ կը գտնուին վերջին օրերու իրադարձութիւնները, որոնց կապակցութեամբ կը ծաւալի քննարկում։ Արդեօք այս նիստը արտահե՞րթ բնոյթ ունի։ Ի պատասխան այս հարցման՝ Տ. Վահրամ Քհնյ. Մելիքեան ըսաւ. «Համահայկական երիտասարդական հաւաքի շրջանակներէն ներս Հայաստանի մէջ կը գտնուին արտասահմանի հայոց թեմերու ներկայացուցիչներ, որոնց մէկ մասը նաեւ Գերագոյն հոգեւոր խորհուրդի անդամ է։ Այս իսկ պատճառով որոշուեցաւ գումարել ԳՀԽ-ի ժողով»։